钦定古今图书集成/明伦汇编/闺媛典/第363卷 > 董元广女
## 钦定古今图书集成/明伦汇编/闺媛典/第363卷 > 董元广女

按《董汉州女传》：“董宾卿，字仲臣，饶州德兴人。娶于同
县祝氏。绍兴初，为泾州守，卒于官。其家不能遽归，暂
寓蜀道。长子元广亦娶于祝。既除服，调房州竹山令。
妻生三女而死。元广再娶一武人之室，秩满，挈家东
下，与蜀客吕使君方舟偕行，日夕往返，相与如骨肉。
继室微有姿色，性颇荡。元广到临安亦死。吕阳示高”
义，携其孥复西，遂据以为外妇，蓄之郫县，而三女不
知存亡矣。祝次骞以两世宗姻之故，痛恻不去心，屡
嘱乡人制帅王恭简公访求之，杳不闻问。乾道初，祝
知嘉州，就除利州路运使，正与吕为代，恶其人不俟
合符，先期解部。去岁在丙戌，其子震亨东老摄四川
总属，受檄来成都，涂经左绵，吴侯仲广待制为绵守，
开宴延之，倡优毕集，一妓立于户掾旁，姿态恬雅，不
类流辈。东老汪目询队魁曰：“彼何人？”曰：“官人喜之耶？”
曰：“不然，吾以其不似汝曹，故疑异而问耳。”魁曰：“是薛
倩也。”未暇应。吴适举杯相属，辞以不能饮责队魁，必
使劝釂。魁笑曰：“若欲总𠏉饮尽，非薛倩不可。”吴亦解
颜曰：“素识其人乎？”曰：“前者未尝到大同，何由与此曹
款接？但见其标格，如野鹤在鸡群，度非个中人，所以
扣诸其长，无他意也。”吴即令司席，因密谂之曰：“汝定
不是风尘中物，安得在此？”始犹羞涩不语，久乃言：“我
本好人家儿女，父祖皆作官，不幸失身辱境，只是前
生业债，今世责偿，夫复何言。”东老矍然有感曰：“汝祖
父非汉州知州、竹山知县乎？”倩惊曰：“吾官如何得知？”
东老曰：“汝母姓祝乎？乃吾姑也。吾闻汝母子流落寻
觅，每年不谓邂逅于此，又历道所从来，乃知昨为继
母鬻于薛媪，得钱七十千，今在籍岁馀矣。”语竟，不觉
堕泪。一座倾骇，争致问。东老曰：“其话甚长，兹未可以
立谈尽，他日当言之。”酒罢，归馆舍。翌日，倩偕母来，吴
守亦至，因备述本末，丐为除籍。吴曰：“此易事尔，竟何
如？”曰：“正有望于公。其人于震亨为表妹，必嫁之，当以
此行。所得诸台及诸郡饷赆，为资送费，今且托之于
伶人。”吴笑曰：“天下义事，岂应一人独擅，吾当以二千
万钱助之。”东老遂往成都，越一月复还。合所得为五
千万，悉付备具。吴喜曰：“已为择一佳婿，即嫁之矣。”婿
姓史，失其名，次年预乡荐，又物色其兄弟所在，运使
皆赒以生理，汉州之后，赖以不绝。